Anmodning om offentlig indkaldelse af borteblevne, med henblik på afsigelse af dødsformodningsdom
Ret: Københavns Byret (1. instans)
Faggruppe: Civilsag — Dødsformodning
Sagsemner: Arv;

/

---ooOoo---

Den 17. juni 2014 kl. 13:00 blev retten sat i retssal 2 af  Dommer.

Der blev foretaget i offentligt retsmøde
sag nr. BS 11D-1987/2014:

Anmodning om dødsformodningsdom vedrørende
Borteblevne
c/o advokat Tyge Trier
Frederiksborggade 15, 2.
København K

Ingen mødt.

Intet fremlagt.

-\R19



/

Der afsagdes sålydende

KENDELSE:

Borteblevnes ægtefælle, som ifølge Marriage Certificate af 26. november 2004
er gift med Borteblevne, har nedlagt følgende påstande:

1. Offentlig indkaldelse i medfør af lov om borteblevne, jf. lovbekendtgørelse
nr. 766 af 4. august 2005, af Borteblevne.

2. Dom afsiges om at Borteblevne erklæres for død (udstedelse af
dødsformodningsdom).

Advokat Tyge Trier har som beskikket advokat for Borteblevne tilsluttet sig
Borteblevnes ægtefælles påstande.

Borteblevnes ægtefælle og advokat Tyge Trier har begge gjort gældende, at
betingelserne i § 6, stk. 2, i lov om borteblevne er opfyldt, således at
anmodning om offentlig inkaldelse kan indgives på nuværende tidspunkt.

Der er i retsmøder den 22. maj 2014 og den 3. juni 2014 afgivet forklaringer af
Borteblevnes ægtefælle og Vidne.

Borteblevnes ægtefælle har ifølge retsbogudskrift af 22. maj 2014 afgivet
følgende forklaring:

"
......
Borteblevnes ægtefælle forklarede blandt andet, at Borteblevne rejste fra
Danmark den 28. november 2012. Fjorten dage forinden havde han sagt til
hende, at han ville tage til Syrien for at kæmpe, og at  han denne gang ikke
ville blive fanget levende. Han tog ingen telefon med, da han rejste, og hun
havde ingen telefonisk kontakt med ham, efter at han var taget af sted. Hun
modtog breve fra ham, som rejsende fra Syrien havde med til hende.

Midt i februar 2013 fik hun af en af Borteblevnes venner, Person 1, tre breve
fra Borteblevne. Et brev til hende selv og et brev til hver af deres døtre. Person
1 sagde, at Borteblevne havde bedt ham give hende brevene, når Person 1
vidste, at Borteblevne var faldet.

Hun har fra flere sider fået at vide, at Borteblevne den 6. februar 2013 faldt i
kamp i Syrien, omkring Bab-el- Hawa, tæt ved Homs, og at han er begravet i
det område. Hun har fået dette at vide af flere forskellige her i landet, og hun
har også fået det at vide af flere personer, som rejser frem og tilbage mellem

-\R19



/

Syrien og Danmark. Hun er desuden blevet ringet op af folk fra Syrien, som
har kæmpet sammen med Borteblevne dernede, og som har sagt, at
Borteblevne er faldet i kamp. I marts eller april 2013 ringede en person, som
talte dansk, til hende fra Syrien. Han sagde til hende, at det var rigtigt, at
Borteblevne var død, og at han havde været vidne til, at Borteblevne var
faldet. Han fortalte hende, hvor Borteblevne var begravet. Forinden havde hun
fået informationer fra personer her i landet om, at Borteblevne var faldet.

I foråret 2013 blev der på Facebook iværksat en pengeindsamling til hende,
fordi hun var blevet enke.

Borteblevnes søster, som er gift med Borteblevnes fætter, har ligesom hun fået
at vide, at Borteblevne døde den 6. februar 2013.

Hun fortalte sine døtre, at Borteblevne var død, umiddelbart efter at hun midt i
februar 2013 selv havde fået beskeden.

Borteblevne havde tidligere, før han mødte hende, deltaget i våbentræning i
Kandahar. Borteblevne ville gerne til Tjetjenien for at  kæmpe, men det kom
han ikke.

Hun og Borteblevne blev gift i november 2004.

Efter hendes opfattelse er det meget sandsynligt, at Borteblevne er død.
Borteblevne var en fronttype, som altid gik forrest, og han havde i Danmark
trænet længe og forberedt sig både mentalt og fysisk på, at han skulle i kamp.

Borteblevne hadede uretfærdighed og ville ikke acceptere det, der var sket i
Syrien. Han valgte at tage til Syrien, fordi den mulighed åbnede sig. Hun
havde kun 14 dage til at vænne sig til tanken om, at Borteblevne ville drage i
kamp, før han tog af sted. Det var Borteblevnes religiøse overbevisning og
hans mål om at kæmpe mod uretfærdighed, som fik ham til at drage i kamp.
Borteblevne betragtes som en martyr i det muslimske miljø, men det var ikke
hans mål at blive martyr, da han tog af sted.

Hun har ikke modtaget tegn på, at Borteblevne er i live siden februar 2013, og
hun er meget sikker på, at han er død.

Borteblevne havde ikke arbejde og modtog offentlige ydelser. Han havde
ingen formue og ingen bil og levede simpelt. Han havde kun to hylder med
tøj.
.....
"

Vidne har ifølge retsbogsudskrift af 3. juni 2014 afgivet følgende forklaring:

"

-\R19



/

....
Vidnet forklarede, at han har kendt til Borteblevnes person siden det i 2001
eller 2002 blev kendt, at Borteblevne var blevet overflyttet til Guantanamo.
Efter at Borteblevne blev løsladt fra Guantanamo, lavede vidnet noget
research og forsøgte at komme i kontakt med Borteblevne uden held.

Senere mødte vidnet, som bor på Nørrebro, tilfældigt Borteblevne på gaden
nogle gange og talte med ham. De har talt  om Dokumentarfilm 1 og arbejdet
med filmen. Vidnet har også talt med Borteblevne om, at Borteblevne havde
været i den amerikanske lejr i Kandahar. Borteblevne gav klart og tydeligt
udtryk for, at han gerne ville bekæmpe de diktaturstater, som fandtes i
Mellemøsten og omegn. Borteblevne nævnte et par gange for vidnet, at han
ikke havde opgivet sin drøm om at kæmpe mod diktatoriske lande i verden.
Det indgik også i Borteblevnes planer at tage til Tjetjenien.

Vidnet har været i Syrien som journalist to gange i 2012, en gang i 2013 og
senest for ca. tre uger siden. Han har opholdt sig i Syrien et par uger ad
gangen.

Vidnet har instrueret og filmet Dokumentarfilm 2.

Vidnet har af flere uafhængige kilder fået at vide, at Borteblevne er død under
kamphandlinger i Syrien, og at han er blevet dræbt af syriske
sikkerhedsstyrker. Kilderne havde talt med øjenvidner. I begyndelsen var der
forlydender om, at Borteblevne var faldet i nærheden af Damaskus, men
senere kom der oplysninger om, at han var faldet ved Homs. De første
oplysninger om, at Borteblevne var død, kom via de sociale medier og var
meget på rygtebasis. Vidnet forsøgte at få kontakt med Borteblevnes gruppe,
men han fik at vide, at det var for kompliceret. Vidnet talte med en dansker,
som var vendt tilbage til Danmark, og som i en periode havde rejst med
Borteblevne og kæmpet sammen med Borteblevne. Danskeren sagde til
vidnet, at Borteblevne var død i kamp.

Vidnet deltog i et møde på Tyge Triers kontor. Mødet handlede om, at Tyge
Trier gerne ville have bekræftet, at Borteblevne var død. Det krævede, at
vidnet kom i kontakt med Borteblevnes ægtefælle, så de kunne finde ud af,
hvad der var op og ned i sagen. Vidnet fik gennem en person fra det islamiske
miljø i København kontakt med Borteblevnes ægtefælle. Borteblevnes
ægtefælle sagde til vidnet, at hun var blevet ringet op og under
telefonsamtalen havde fået at vide, at hendes mand var død i kamphandlinger.
Det skete meget hurtigt, og Borteblevnes ægtefælle havde ikke nået at stille
spørgsmål under samtalen. På mødet aftalte de, at vidnet, næste gang han
rejste til Syrien, gerne måtte forsøge at påvise, at Borteblevne var død i
Syrien. Hvis vidnet stødte på yderligere indikationer på, at Borteblevne var
død, skulle vidnet fremlægge dem. Den person, som havde formidlet
kontakten til Borteblevnes ægtefælle, deltog også i mødet. Personen kendte
nogen fra Danmark, som havde kæmpet i Syrien, og han sagde, at hans kilder
havde sagt, at Borteblevne

-\R19



/

var død i Syrien.

Det er meget usædvanligt i Syrien, at flere personer uafhængigt af hinanden
oplyser, at en person er død, og dette så viser sig ikke at være rigtigt. Vidnet
har oplevet, at oplysninger fra een person om dødsfald har vist sig ikke at være
rigtige. Vidnet har fulgt mange Jihad voluntører. Når flere uafhængige kilder
har oplyst, at en person er død, har det i andre tilfælde vist sig at være rigtigt.
For eksempel havde der, forinden der på de sociale medier blev vist billeder af
Person 2's lig, været oplysninger fra mange forskellige kilder om, at han var
død. Ligeledes havde der været oplysninger fra flere uafhængige kilder om, at
Person 3 og Person 4 var døde.

Borteblevne er den første kendte dansker, som er død i kamphandlinger i
Syrien. Efter vidnets opfattelse er det helt usandsynligt, at Borteblevne så
længe kan gå for at være død, uden at det er sandt. Det eneste alternativ til, at
Borteblevne er død, er en løgn eller en konspiration, og efter vidnets opfattelse
har Borteblevne intet motiv til at hævde at være død. Vidnet mener, at der er
en særdeles høj grad af sandsynlighed for, at Borteblevne er død, og vidnet er
overbevist om, at Borteblevne er død. Vidnet har mange kilder i det
muslimske miljø i Danmark, og vidnet er sikker på, at vidnet ville have hørt
det, hvis Borteblevne var i live.

Efter vidnets opfattelse var Borteblevne klart  i livsfare i Syrien, idet
Borteblevne deltog i kamphandlinger i lange perioder. Vidnet har selv været i
livsfare, når vidnet har været i Syrien, og det er meget voldsomt, hvad der
foregår. Det er i særdeleshed meget voldsomt i området omkring Homs, som
nu er en ruin og blev tæppebombet, da opstanden begyndte.

Vidnet har fra to kilder, som har været i Syrien men er vendt tilbage til
Danmark, fået at vide, at Borteblevne er død. Vidnet har også fra en kilde i
Latakkia i Syrien fået bekræftet, at Borteblevne er død. Senest har vidnet for
tre uger siden fået at vide af to kilder fra Danmark, som vidnet mødte i Syrien,
at Borteblevne er død.
........
"

Advokat Tyge Trier har i retsmøde den 22. maj 2014 oplyst følgende :

".....
Advokat Tyge Trier oplyste, at han i februar 2013 blev kontaktet af en
journalist, Vidne, som har opholdt sig i Syrien i lange perioder. Vidne fortalte,
at Borteblevne var faldet i kamp i Syrien. Vidne arrangerede et møde på Tyge
Triers kontor. I mødet deltog Tyge Trier, Borteblevnes ægtefælle, Vidne og en
mandlig kilde på mellem 45 og 50 år. Både Vidne og kilden sagde, at
Borteblevne havde været i frontlinjen i Syrien og var faldet tæt ved Homs.

-\R19



/

Efter Tyge Triers opfattelse er Vidne en meget troværdig journalist, og Tyge
Trier er helt overbevist om, at Borteblevne er død. Tyge Trier har intet hørt fra
Borteblevne siden november 2012.
....."

Rettens begrundelse og afgørelse

Retten lægger efter Borteblevnes ægtefælles forklaring til grund, at
Borteblevne rejste fra Danmark den 28. november 2012, og at han forinden
havde sagt til hende, at han ville tage til Syrien for at kæmpe. Efter
Borteblevnes ægtefælles forklaring havde hun herefter ingen telefonisk
kontakt med ham, men hun modtog i de følgende måneder breve fra ham.

Efter Borteblevnes ægtefælles forklaring lægger retten endvidere til grund, at
hun i februar 2013 modtog tre afskedsbreve skrevet af Borteblevne fra en
person ved navn Person 1, som sagde til hende, at Borteblevne havde bedt
ham give hende brevene, når han vidste, at Borteblevne var faldet.

Ifølge Borteblevnes ægtefælles forklaring har hun fra flere forskellige
personer fået at vide, at Borteblevne er faldet i kamp i Syrien, og hun har siden
februar 2013 ikke modtaget tegn på, at han er i live.

Vidne har ligeledes forklaret, at han fra flere uafhængige kilder har fået
oplysninger om, at  Borteblevne er død under kamphandlinger i Syrien.

Efter bevisførelsen lægger retten til grund, at Borteblevne sidst vides at have
været i live i tidsrummet mellem den 28. november 2012 og midt i februar
2013. Den omstændighed, at Borteblevne på dette tidspunkt efter de
foreliggende oplysninger må antages at have befundet sig i Syrien, giver ikke
grundlag for at statuere, at han dengang var i livsfare.

Den bevisførelse, som har fundet sted, herunder Borteblevnes ægtefælles og
Vidnes forklaringer om, at de fra flere forskellige personer har fået
oplysninger om, at Borteblevne er død under kamphandlinger i Syrien, giver
efter rettens opfattelse ikke grundlag for at fastslå, at der efter en samlet
vurdering af de foreliggende omstændigheder er en særdeles høj grad af
sandsynlighed for, at Borteblevne er død.

Som følge af det anførte er betingelserne i § 6, stk. 2  i lov om borteblevne om
indgivelse af anmodning om offentlig indkaldelse med forkortet varsel på 6
måneder ikke opfyldt, og retten tager derfor ikke

-\R19



/

Borteblevnes ægtefælles påstand herom til følge.

Thi bestemmes:

Borteblevnes ægtefælles anmodning om offentlig indkaldelse af Borteblevne
med henblik på afsigelse af dødsformodningsdom tages ikke til følge.

Sagen sluttet.

Retten hævet.

Dommer

-\R19